Finalitza la huitena edició del festival Més que Murs
20 de juliol 2023

![](/media/moqdzarx/mesquemurs_c.jpg?width=850&height=637.5)

La huitena edició del festival d'art urbà Més que Murs finalitza amb la intervenció de l'artista local Àngel Ventura, que ha pintat la paret externa de l'auditori del Triangle Umbral. El festival està organitzat per la regidoria de Joventut i Infància de l'Ajuntament de Sagunt, en col·laboració amb el departament de Memòria Històrica i Democràtica de l'Ajuntament de Sagunt.

El mur d'Àngel Ventura pretén recuperar i celebrar la memòria de les lluites socials que van ocórrer en 1983, en anunciar-se el tancament de la siderúrgia, motor econòmic i social de tota la comarca. Al mur hi ha representades tres imatges, basades en fotos reals de les manifestacions, amb una gràfica que recorda el còmic. En una apareixen les dones, en una altra xiquets i xiquetes, i en la tercera els hòmens treballadors de la fàbrica, amb la intenció de representar tots els col·lectius d'una lluita àmplia. En una altra secció del mur apareix una "cullera" abocant l'acer fos, un entorn de treball on van morir per cremades diverses persones.

El regidor de Joventut i Infància, Roberto Rovira, ha assenyalat que «**estem molt contents amb l'edició del Més que Murs d'enguany que, a més, any rere any es va consolidant a la ciutat i dona llum i color als murs de Sagunt, programant activitats, tallers, concerts...**». A més, ha apuntat que és un projecte molt ben valorat pels veïns i veïnes de la localitat, així com per les persones que visiten la ciutat.

*   [](http://www.facebook.com/sharer.php?u=https://aytosagunto.es/va/actualitat/finalitza-la-huitena-edicio-del-festival-mes-que-murs/ "Facebook")
*   [](http://twitter.com/share?url=https://aytosagunto.es/va/actualitat/finalitza-la-huitena-edicio-del-festival-mes-que-murs/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-la-huitena-edicio-del-festival-mes-que-murs/ "Linked In")
*   [](mailto:?body=https://aytosagunto.es/va/actualitat/finalitza-la-huitena-edicio-del-festival-mes-que-murs/)